กระทรวงพาณิชย์แถลงดัชนีราคาผู้บริโภคทั่วไปมกราคม 62 พบขยายตัวชะลอลง คาดเงินเฟ้อทั้งปีจะอยู่ที่ร้อยละ 0.7-1.7
น.ส.พิมพ์ชนก วอนขอพร ผู้อำนวยการสำนักนโยบายและยุทธศาตร์การค้า กระทรวงพาณิชย์ แถลงดัชนีราคาผู้บริโภคทั่วไป หรือเงินเฟ้อเดือน มกราคม 2562 ว่า อยู่ที่ระดับ 101.71 เพิ่มขึ้นร้อยละ 0.27 เทียบกับ ม.ค. 61 และลดลงร้อยละ 0.36 เทียบกับ ธ.ค.61เป็นผลมาจาก        ปัจจัยสำคัญจากการลดลงของราคาพลังงานที่ลดลงร้อยละ 3.15 ตามการลดลงของราคาน้ำมันดิบดูไบที่ลดต่ำลงในรอบ 27 เดือน ขณะที่หมวดอาหารสด สูงขึ้นร้อยละ 1.14 จากราคาข้าวสาร เนื้อสัตว์ โดยเฉพาะเนื้อสุกร ด้านดัชนีราคาผู้ผลิตลดลงร้อยละ 1.1 ต่อเนื่องเป็นเดือนที่ 2 ตามการลดลงของหมวดผลิตภัณฑ์อุตสาหกรรม ที่ร้อยละ 1.6 ขณะที่มวลผลผลิตเกษตรกรรมสูงขึ้นร้อยละ 0.7 ตามคำสั่งซื้อที่มีเข้ามาต่อเนื่อง ของจีน อินโดนีเซีย และฟิลิปปินส์ ประกอบกับสต๊อกข้าวของรัฐบาลที่มีปริมาณน้อย ข้าวโพดเลี้ยงสัตว์ผลผลิตไม่พอเพียงกับความต้องการ มันสำปะหลังสดมีความต้องการต่อเนื่อง        ทั้งนี้ โดยสรุปสถานการณ์เงินเฟ้อของ เดือนมกราคม 2562 การชะลอตัวของเงินเฟ้อในเดือนนี้มีสาเหตุหลักจากการลดลงของราคาน้ำมัน ตามราคาตลาดโลก การลดลงของราคาผักผลไม้ตามปริมาณผลผลิตที่เพิ่มขึ้น ตลอดจนค่าเงินบาทที่มีความแข็งค่าขึ้น ในขณะที่สินค้าและบริการด้านอื่นยังคงเคลื่อนไหวในทิศทางปกติ ส่งผลให้เงินเฟ้อในเดือนนี้ต่ำกว่าคาดการณ์ โดยพบว่าความต้องการของผู้บริโภคยังอยู่ในระดับดี ทำให้เงินเฟ้อในระยะต่อไปจะอยู่ในระดับเสถียรภาพที่มีทิศทางเพิ่มขึ้น โดยกระทรวงพาณิชย์คาดการณ์ว่าเงินเฟ้อในปี 2512 จะเคลื่อนไหวอยู่ในระดับใกล้เคียงกับปี 2561 ระหว่างร้อยละ 0.7 ถึง 1.7